Drie gesoek vir moord op Pta-bejaarde | Maroela Media
Die huis waar die bejaarde vermoor is. Foto: Via Yusuf Abramjee / Twitter
Die polisie het 'n volskaalse soektog van stapel gestuur na drie mans wat 'n bejaarde vrou van Pretoria Maandag vermoor het.
Konst. Tumisang Moloto, woordvoerder van die polisie, het gesê die moord het omstreeks 11:30 in Laudium in die weste van die stad plaasgevind.
"Volgens inligting wat aan die polisie verskaf is, het drie mans toegang tot 'n huis in Tajstraat verkry en drie vroue, waaronder die 79-jarige slagoffer, met 'n vuurwapen aangehou en hulle met kabelbinders vasgemaak," het Moloto gesê.
Een van die verdagtes het na bewering 'n stuk lap in die bejaarde vrou se mond gedruk en sy kon nie behoorlik asemhaal nie.
"'n Man wat in 'n ander kamer was, het die geroesemoes gehoor en dadelik sy alarm geaktiveer, waarna die verdagtes op die vlug geslaan het."
Die vrou is op die toneel dood. 'n Nadoodse ondersoek sal gedoen word om die presiese oorsaak van haar dood te bepaal. Die motief vir die voorval is nog nie bekend nie.
Die Laudium-polisie ondersoek 'n saak van moord.
Yusuf Abramjee, gemeenskapsaktivis en internasionale direkteur van kommunikasie by Crime Stoppers International (CSI), het die oorledene as Kulsum Fogie geïdentifiseer.
Laudium misdaad Pretoria
Soos koos altyd sê boet die feite nou in om polities korrek te wees??
Eerste keer wat ek hoor van die woord geroesemoes. Nuwe ding geleer.
Dis altyd erg as iemand n hoë ouderdom bereik en dan aan die hand van iemand anders nie eers meer hul laaste jare kan leef nie. Dis vreeslik.